**Rhamnus** (m.kreik. Ῥαμνοῦς, *Rhamnūs* tai *Rhamnous*) oli antiikin aikainen kaupunki ja Aiantis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen *paralia*-trittykseen eli Attikan rannikkoalueiden demoksiin. Rhamnuksen arkeologinen alue sijaitsee Marathónaksen kunnassa nykyisten Sésin ja Agía Marínan kylien välisellä rannikkoalueella.

Historia
--------

Rhamnuksen paikka on ollut asuttu viimeistään neoliittisella kaudella. Kaupunki sijaitsi suojaisassa lahdessa Attikan koillisrannikolla. Rhamnuksen demos perustettiin Kleistheneen uudistuksessa arkaaisen kauden lopulla vuonna 508 eaa. Sillä oli alun perin kahdeksan edustajaa Ateenan bulessa eli neuvostossa. Demoksen kansalaisesta käytettiin demonyymiä *Rhamnūsios* (Ῥαμνούσιος).

Rhamnuksen kaupunginmuurien eteläinen pääportti.
Klassisella kaudella Rhamnus oli yksi Attikan satamista ja sillä oli myös strategista merkitystä, koska se valvoi Eteläistä Euboianlahtea. Kaupunki linnoitettiin 400- tai 300-luvulla eaa. ja siellä oli todennäköisesti Ateenan varuskunta. Ateenan hävittyä Dekeleian Spartalle peloponnesolaissodan aikana vuonna 412 eaa. kaupungista tuli merkittävä Ateenan ruokahuollon reitti Euboialta tuleville elintarvikkeille.

Rhamnuksen raunioita.
Rhamnus tunnetaan myös sen Nemesiksen kultista. Kaupunki oli Nemesiksen keskeisin kulttipaikka ja kultti tunnettiin siellä viimeistään 500-luvulla eaa. Paikallinen Nemesis muistutti monin tavoin Artemista. Rhamnus oli muun muassa puhuja Antifonin syntymäpaikka. Kaupunki alkoi taantua hellenistisellä ajalla.

Ensimmäiset arkeologiset tutkimukset alueella alkoivat vuonna 1817. Kaivauksia suoritettiin akropoliilla vuonna 1880 ja sekä akropoliilla että pyhäkköalueella vuosina 1880–1893. Myöhemmin alueella on kaivettu muun muassa vuosina 1922–1923, 1947, 1958 ja 1960 sekä vuodesta 1975 lähtien. Kaivaukset on suorittanut Ateenan arkeologinen seura.

Rakennukset ja löydökset
------------------------

**Kaupunki**

Varsinainen Rhamnuksen kaupunki oli linnoitettu muurein, joista osa ja muun muassa kaupungin eteläinen pääportti on säilynyt hyvin. Muurin pituus on ollut noin 800 metriä. Kaupungista, sen kaduista ja asuintaloista saa melko hyvän kuvan, sillä lukuisia asuintalojen pohjia on säilynyt. Kaupungissa oli muun muassa agora, gymnasion ja pieni teatteri, josta on säilynyt muutama marmorinen istuin. Myös osa satamasta on tunnistettu. Kaupungista pyhäkköalueelle johtaneen pääkadun varrelta on löytynyt lukuisia hautoja.

**Nemesiksen ja Themiksen temppelit**

Nemesiksen ja Themiksen temppeleiden rauniot.
Rhamnuksen merkittävimmät rakennukset olivat Nemesikselle ja Themikselle omistetut temppelit, jotka tunnetaan yhdessä nimellä *Nemeseion*. Ne sijaitsivat vierekkäin keinotekoisella tasanteella ylempänä rinteessä varsinaisen kaupungin ulkopuolella siitä noin 500 metriä etelään. Pienempi temppeli rakennettiin noin vuonna 480 eaa. varhaisemman, persialaissodissa tuhoutuneen temppelin paikalle. Se oli mahdollisesti omistettu kummallekin jumalalle tai vain Themikselle. Temppelin koko oli 10 × 6 metriä. Toinen temppeli rakennettiin noin vuosina 460–420 eaa. ja se oli omistettu pelkästään Nemesikselle. Sen koko oli noin 21,4 × 10 metriä ja siinä oli 12 × 6 pylvästä. Temppelissä oli Agorakritoksen tekemä paroslaisesta marmorista veistetty Nemesiksen kulttipatsas. Kummatkin temppelit edustivat doorilaista tyyliä. Temppelit hylättiin 300-luvulla jaa.

Lähteet
-------

1. 1 2 3 4  Ραμνούς: Ιστορικό Υπουργείο Πολιτισμού και Αθλητισμού.  Arkistoitu 3.3.2016. Viitattu 23.11.2015.
2. 1 2  Smith, William: "Attica", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  Traill, J. et al.: Places: 580097 (Ῥamnūs) *Pleiades*. Viitattu 21.8.2017.
4. ↑  Traill, John S.: *The Political Organization of Attica: A Study of the Demes, Trittyes, and Phylai, and Their Representation in the Athenian Council*. *Hesperia* 14. Princeton: American School of Classical Studies at Athens (ASCSA), 1975. ISBN 0876615140.
5. 1 2 3 4 5  Rhamnous *Perseus*. Viitattu 23.11.2015.
6. 1 2 3 4  Rhamnous *Ancient Greece*. Viitattu 23.11.2015.
7. ↑  The Archaeological Society at Athens *archetai.gr*.  Arkistoitu 14.3.2016. Viitattu 12.9.2017.
8. 1 2  Ραμνούς: Περιγραφή Υπουργείο Πολιτισμού και Αθλητισμού.  Arkistoitu 25.2.2021. Viitattu 23.11.2015.

Aiheesta muualla
----------------

* Kuvia tai muita tiedostoja aiheesta **Rhamnus** Wikimedia Commonsissa

Aiantis-fyle

|  |  |
| --- | --- |
| *Asty* | Faleron |
| *Paralia* | Marathon · Oinoe · Rhamnus · Trikorythos |
| *Mesogeios* | Afidna |